
				Este álbum que vas empezar a ler imaxina, con palabras e imaxes, o que puido ser o caderno de viaxes de Dorothé Schubarth por Galicia, recollendo cantigas e voces da tradición. 

				Dorothé era suíza, naceu en Basilea en 1944 e cursou estudos musicais. A música foi a súa vida enteira e, máis que tocar ou compoñer, gustáballe investigar a música popular, a que non estaba nos discos nin nas orquestras, nos libros nin nas partituras. A ela interesáballe a música que nacía directamente do pobo e que pasaba de xeración en xeración; a que servía para acompañar os labores do campo ou para estar de xolda logo do traballo; a que se facía para bailar, mocear, para a xente se xuntar, para rir e para chorar. En resumo, para vivir. 

				Investigou a música tradicional europea, principalmente a das zonas dos Balcáns e do Cáucaso, de Alemaña e de Francia, e en 1978, con todo o traballo feito, publicou Das Volkslied in Europa («O canto popular en Europa»). Foi ese mesmo ano cando visitou por primeira vez Galicia para coñecer a nosa música popular. Aprendeu galego e botouse aos camiños e corredoiras na procura de «tesouros escondidos», como lles chamaba ás pezas musicais que ía descubrindo nas aldeas e lugares. 

				O que fora unha visita casual por vacacións acabou converténdose en anos de traballo durante os cales fixo de Galicia e do galego o seu fogar. Entrevistou máis de 600 homes e mulleres, visitou máis de 250 lugares e recolleu, co seu chintófano gravador, máis de 2000 melodías que recompilou nos sete volumes que conforman o Cancioneiro Popular Galego, obra publicada entre 1984 e 1995 co apoio fundamental do profesor Antón Santamarina, quen lle axudou coa lingua, coa catalogación e coa difusión. Un traballo man a man ata completar o que se considera, aínda hoxe, a biblia da música popular galega. 

				Ademais de amor e de entusiasmo, Dorothé aplicou no cancioneiro a metodoloxía de catalogación que aprendera en Suíza e Alemaña (novidosa daquela en Galicia) para ordenar e catalogar as letras, melodías, temáticas ou formas das cantigas. 

				Ademais, púxolles nome ás persoas que cantaban (e tocaban): gravou as súas voces, explicacións, pensares e sentires en centos de cintas que hoxe podemos consultar e escoitar no Arquivo do Patrimonio Oral da Identidade do Museo do Pobo Galego. 

				Logo da publicación do cancioneiro, Dorothé volveu a Suíza, pero seguiu investigando e divulgando a música tradicional galega polo mundo adiante. Mesmo volveu, case corenta anos despois, aos lugares onde fixo as primeiras recollidas para reencontrarse coas cantareiras e pandeireteiras que lle abriran as portas das súas casas e mais as súas vidas.

				Aínda que no seu momento o traballo de Dorothé non tivo a repercusión e a atención que merecía, hoxe en día son cada vez máis as iniciativas que recoñecen o seu labor. En 2014 foi a primeira muller homenaxeada na senlleira iniciativa da Sega «As galegas nas letras». En 2020 estreouse o documental Dorothé na Vila, de Alejandro Gándara e Olaia Tubío, e os músicos Sonsoles Penadique e Virxilio Ferreira publicaron o libro-disco Os camiños de Dorothé con cancións para toda a familia baseadas nas súas recollidas.

				Xenerosa, tímida e apaixonada, amante da beleza e da natureza, comprometida coa música e coa palabra, Dorothé Schubarth finou en 2022, mais deixou os seus tesouros en forma de cantigas para todos e todas nós. Acompañámola na súa viaxe?

				Que emoción comezar este caderno e poder contarche con el as andainas da miña aventura na procura do tesouro! 

				Non, non busco xoias nin ouro, e ben sei que din  que estou un pouco tola. Que non coñezo Galicia nin

				 o idioma, que viaxo soa, sen coche e sen rumbo certo.

				Mais levo mapa, magnetófono, cámara de fotos, 

				a inestimable axuda de Antón e toda a ilusión do mundo. 

				Tampouco busco pedras… Iso sería ben máis doado, madía leva! Unha pedra dura mil anos e o que eu procuro non se pode coller coas mans, só queda na memoria e desaparece co tempo, coma as estrelas no ceo. O que eu busco é música, cantigas que só están na memoria das mulleres que as transmitiron e gardaron, coa gorxa e co corazón, xeración tras xeración. 

				Os cantos, coma os contos, serviron para narrar a vida, para explicar o mundo, para arredar o frío e o medo. Comeza a viaxe!

				Dorothé Schubarth. Santiago de Compostela, 1978

				Teño unha filla e quéroa ben.

				Toca o pandeiro e baila tamén.

				Feitiña no corpo e no bailar,

				eu quero que sexa a mellor do lugar.

			

		

		
			
				A viaxe ao Courel está a ser toda unha fazaña. Non hai estradas nin pistas. Só se pode chegar a pé (gústame máis vir andando que no coche, síntome máis próxima á xente do lugar, menos estraña). Noceda, Pedrafita, Louzarela… Aquí coñecín a Anuncia, María de Freixo, Carmiña, Concepción… e tantas outras mulleres que compartiron comigo, a carón da lareira, cantares, coplas e cantigas. 

